UDTALELSE FRA KOMMISSIONEN

af 16. maj 2019

om planen for bortskaffelse af radioaktivt affald fra demonteringen af reaktorabejdsområderne R1 og R2 i blok 1 på kernekraftværket Ignalina i Litauen

(Kun den litauiske udgave er autentisk)

(2019/C 171/01)

Nedenstående vurdering foretages i henhold til Euratomtraktatens bestemmelser, uden at dette berører eventuelle yderligere vurderinger, der skal foretages i henhold til traktaten om Den Europæiske Unions funktionsmåde samt de forpligtelser, der følger heraf og af afledt ret (1).

Den 13. november 2018 modtog Europa-Kommissionen i overensstemmelse med Euratomtraktatens artikel 37 almindelige oplysninger fra Litauens regering om planen for bortskaffelse af radioaktivt affald (2) fra demonteringen af reaktorabejdsområderne R1 og R2 i blok 1 på kernekraftværket Ignalina.

På grundlag af disse oplysninger og yderligere oplysninger, som Kommissionen anmodede om den 21. december 2018, og som de litauiske myndigheder meddelte den 6. februar 2019, samt den efterfølgende høring af ekspertgruppen, har Kommissionen udfærdiget følgende udtalelse:

1. Afstanden mellem anlægget og den nærmeste grænse til en anden medlemsstat, som i dette tilfælde er Letland, er 8 km. Polen er den næstnærmeste medlemsstat med en afstand på cirka 250 km. Afstanden til nabolandet Hviderusland er 5 km.

2. Normale demonteringsaktiviteter vil ikke føre til væskeformige radioaktive udslip. Under normale demonteringsaktiviteter er det ikke sandsynligt, at gasformige radioaktive udslip vil give anledning til en eksponering af sundhedsmæssig betydning af befolkningen i en anden medlemsstat eller et tredjeland ifølge den dosisgrænse, som er fastsat i direktivet om grundlæggende sikkerhedsnormer (3).

3. Fast radioaktivt affald vil blive overført til det dertil egnede anlæg til behandling, opbevaring eller bortskaffelse på Ignalina-anlægget. Ikke-radioaktivt fast affald og restaffald, der er undtaget fra lovpligtig kontrol, frigives til bortskaffelse som konventionelt affald eller til genbrug eller genvinding. Dette vil ske i overensstemmelse med kriterierne i direktivet om grundlæggende sikkerhedsnormer.

4. Skulle der ske utilsigtede radioaktive udslip som følge af en ulykke af den type og størrelse, der er beskrevet i de almindelige oplysninger, vil de doser, som befolkningen i en anden medlemsstat eller et tredjeland efter al sandsynlighed vil blive udsat for, ikke være af sundhedsmæssig betydning, jf. de referenceniveauer, som er fastsat i direktivet om grundlæggende sikkerhedsnormer.

Kommissionen konkluderer derfor, at gennemførelse af planen om bortskaffelse af radioaktivt affald i enhver form fra reaktorabejdsområderne R1 og R2 i blok 1 på kernekraftværket Ignalina i Litauen hverken under normal drift eller i tilfælde af en ulykke af den type og størrelse, der er beskrevet i de almindelige oplysninger, kan antages at ville medføre en sundhedsmæssigt betydelig radioaktiv kontaminering af en anden medlemsstats eller et tredjelands vande, jord eller luftrum, jf. de bestemmelser, som er fastsat i direktivet om grundlæggende sikkerhedsnormer.

Udfærdiget i Bruxelles, den 16. maj 2019. På Kommissionens vegne Miguel ARIAS CAÑETE Medlem af Kommissionen

(1) For eksempel skal der i henhold til traktaten om Den Europæiske Unions funktionsmåde foretages en yderligere vurdering af miljøforholdene. Indledningsvis ønsker Kommissionen at henlede opmærksomheden på bestemmelserne i direktiv 2011/92/EU om vurdering af visse offentlige og private projekters indvirkning på miljøet som ændret ved direktiv 2014/52/EU, på direktiv 2001/42/EF om vurdering af bestemte planers og programmers indvirkning på miljøet, på direktiv 92/43/EØF om bevaring af naturtyper samt vilde dyr og planter og på direktiv 2000/60/EF om fastlæggelse af en ramme for Fællesskabets vandpolitiske foranstaltninger.

(2) Bortskaffelse af radioaktivt affald i betydningen i punkt 1 i Kommissionens henstilling 2010/635/Euratom af 11. oktober 2010 om anvendelse af Euratomtraktatens artikel 37 (EUT L 279 af 23.10.2010, s. 36).

(3) Rådets direktiv 2013/59/Euratom af 5. december 2013 om fastlæggelse af grundlæggende sikkerhedsnormer til beskyttelse mod de farer, som er forbundet med udsættelse for ioniserende stråling.